Eskom wil Tshwane se krag sny(Argieffoto) Eskom het Dinsdagmiddag aangekondig dat hy dit oorweeg om die Tshwane-metro se kragtoevoer te sny “as een van die nodige stappe om uitstaande betaling te verseker”. Die kragvoorsiener voer aan dat Tshwane die elektrisiteitsvoorsieningooreenkoms wat hy met Eskom aangegaan het verontagsaam deur te versuim om die R1,6 miljard wat aan hom verskuldig is betyds te betaal. Die Tshwane-metro was veronderstel om die bedrag teen 17 Augustus te vereffen, maar byna ŉ week later is dit glo steeds nie gedoen nie. Hoewel Tshwane nie sy agterstallige skuld ontken nie, voer die metro aan dat daar ŉ redelike verweer is vir die ophoping van die reusebedrag – insluitend dat Eskom en die metro verskillende faktureringsdatums het, wat beteken dat Eskom sy skuld by Tshwane verhaal nog voordat die verbruikers kans gehad het om hulle rekeninge te vereffen. Dit maak tydige betalings byna onmoontlik. Eskom het vroeër vanjaar sy ontevredenheid oor Tshwane se trae betalings uitgespreek, maar enkele dae later het die metro aangekondig dat hy sowat R870 miljoen aan Eskom betaal het in ŉ poging om die stad se ligte aan te hou. Die kragvoorsiener hou egter vol dat die metro tot op hede slegs R68 miljoen betaal het en “dit het min gedoen om die massiewe uitstaande balans op sy elektrisiteitsrekening te verminder,” lui die kragvoorsiener se verklaring. Peter Sutton, burgemeesterskomiteelid vir finansies, het in reaksie op die kragvoorsiener se voorneme gesê dat die metro bewus is van sy huidige rekening en dat hy van plan is om dit te betaal. “Ons verstaan ons verantwoordelikheid om ons rekening te vereffen, maar daar is egter ŉ aantal faktore wat in ag geneem word hieroor,” sê hy. Volgens Sutton is die huidige bedrag van R1,6 miljard slegs met vier werksdae agterstallig en dat dit die enigste agterstallige rekening is wat die metro van Eskom het. Die uitstaande bedrag is slegs vir Julie “en alle vorige skuld is reeds betaal”. Hiermee saam sê Sutton dat die stad en Eskom verskillende faktureringsdatums het, wat die hele proses belemmer om tydige betalings te verseker. “Eskom vereis betaling binne 15 dae (16 Augustus) vandat sy faktuur uitgereik word, maar Tshwane se fakture vir Julie is eers teen 21 Augustus betaalbaar,” sê hy. “Oor die algemeen betaal inwoners die metro binne ŉ 60-dae-siklus vanaf kragverbruik, terwyl Eskom verwag dat hierdie betalings reeds binne 15 dae geskied. Die metro het nie teen die tyd wat Eskom betaling vereis die nodige fondse om oor te dra terwyl daar op betaling van inwoners gewag word nie en dan veroorsaak dit agterstallige skuld soos dié.” Die kragvoorsiener het by sy aankondiging gevoeg dat hy al by verskeie geleenthede met die metro se bestuur vergader het om te verseker dat die uitstaande bedrag eenmalig vereffen word, maar dat daar steeds nie gehoor aan die versoeke gegee word nie. “Die wisselvallige betalings is onhoudbaar én onaanvaarbaar. Die Stad se voortslepende versuim om betalings te maak plaas groot druk op Eskom om voort te gaan met sy energieverskaffing aan die metro.” Die kragvoorsiener het die Gautengse departement van samewerkende regering en tradisionele sake reeds in kennis gestel van die risiko verbonde aan agterstallige en laat betalings op die Stad se kragrekening. Eskom het gevolglik onderneem om voort te gaan met sy pogings om die geld wat aan hom verskuldig is in te win. “Dit is inderdaad so dat ons met Eskom in gesprek getree het oor betalingsplanne en sal voortgaan om dit te doen. Ons het ook in die verlede met Eskom se topbestuur vergader om die stand van sake te bespreek. Van Eskom se jongste voorneme word dus met teleurstelling kennis geneem,” sê Sutton. “Die Stad bly daartoe verbind om te betaal wat ons skuld, daarom sal ons voortgaan om inkomste by verskeie instansies wat self agterstallig is, in te vorder.”